b'\n_START_ARTICLE_\nM/S Tor Finlandia\n_START_SECTION_\nK\xc3\xa4ytt\xc3\xb6historia\n_START_PARAGRAPH_\n28. elokuuta 2000 vastavalmistunut alus luovutettiin Nordic Forest Terminals Ltd:n haltuun, joka rekister\xc3\xb6i sen Yhdistyneen kuningaskunnan lipun alle nimell\xc3\xa4 Finnmaid. Kotisatamaksi tuli maan p\xc3\xa4\xc3\xa4kaupunki Lontoo. Saman vuoden syyskuussa alus aikarahdattiin Finncarriers Oy:n liikenteeseen nimell\xc3\xa4 Finnreel. 26. syyskuuta alkaen Finnreel liikenn\xc3\xb6i v\xc3\xa4lill\xc3\xa4 Helsinki\xe2\x80\x93Rauma\xe2\x80\x93Hull.\n_START_SECTION_\nKarille\n_START_PARAGRAPH_\n14. maaliskuuta 2001 alus ajoi karille 2,5 meripeninkulmaa Rauman ulkopuolella. Onnettomuushetkell\xc3\xa4 Finnreel oli luotsin ohjailussa. Syy karille ajoon oli p\xc3\xa4\xc3\xa4koneen \xc3\xb6ljysumuh\xc3\xa4lyttimen aktivoituminen, joka puolestaan pys\xc3\xa4ytti p\xc3\xa4\xc3\xa4koneen ja niin alus k\xc3\xa4\xc3\xa4ntyi oikealla ja ajoi karille v\xc3\xa4yl\xc3\xa4n ulkopuolella. H\xc3\xa4lytyksen aktivoitumisen syyt\xc3\xa4 ei ole selvitetty. Finnreel saatiin kellumaan uudelleen sen j\xc3\xa4lkeen, kun osa aluksen paperilastista oli purettu._NEWLINE_Onnettomuudessa ei syntynyt p\xc3\xa4\xc3\xa4st\xc3\xb6j\xc3\xa4 eik\xc3\xa4 henkil\xc3\xb6vahinkoja. Ainoastaan itse alus k\xc3\xa4rsi karilleajossa, saaden vuodon keulapiikkiin, keulapotkuritilaan sek\xc3\xa4 kolmeen kaksoispohjan painolastitankkiin. Alus korjattiin kuivatelakalla G\xc3\xb6teborgissa, Ruotsissa.\n_START_SECTION_\n2005\xe2\x80\x93\n_START_PARAGRAPH_\n13. toukokuuta 2005 Finnreel siirtyi norjalaisen Parline RoRo KS:n omistukseen. 17. maaliskuuta 2008 tanskalainen DFDS Tor Line ilmoitti ostavansa Finnreelin sek\xc3\xa4 sisaralus Finnmasterin. DFDS Tor Linen liikenteeseen alukset siirtyiv\xc3\xa4t tammikuun 2009 lopulla. Samalla alus sai nimen Tor Finlandia, ja se rekister\xc3\xb6itiin Liettuan lipun alle. Kotisatamaksi tuli Klaip\xc4\x97da.'